Koko 2
Cwercwiny ma Cion tye kwede oa ki bot Rwot
1Rwot oumo Cion woko ki pol,
kun onoŋo tye ki kiniga;
okwanyo deyo pa Icrael ki i polo
obolo woko piny i lobo;
pe dok wiye opo i kom laten tyene,
i kare ma doŋ onoŋo kiniga omake woko.
2Rwot ojwero odi pa jo pa Yakobo woko ducu,
laboŋo kica mo;
omuko cel gogo pa jo Juda woko ducu ki kinigane
okelogi wa piny i nom ki lewic,
ker kacel wa ki lulocce ducu.
3Odwoko tek pa Icrael woko ducu piny,
ki kinigane mager
okwanyo ciŋe ma lacuc woko ki i komgi,
ki i nyim ukworgi;
obedo ka waŋ i Yakobo calo mac ma lyel
ma waŋo jami ma ka ŋete woko ducu.
4En otelo atumme calo lamerok,
ki ciŋe lacuc mujiŋo bade woko calo lakwor:
oneke jo ma yam yomo cwinywa woko ducu
ki i kema pa jo Cion;
ocoro kirugane mage i kome calo mac.
5Rwot doŋ odoko macalo lakwor,
otyeko Icrael woko liweŋ;
otyeko odi madoŋo mapol woko ducu,
omiyo cel gogo ducu doŋ gudoko obur;
doŋ onyayo kumo ki koko odoko dwoŋ bot jo Juda.
6Oturo bolone woko piny macalo bolo mo ma i poto-ni,
omiyo kabedo me kwero nino madito ma giciko odoŋ obur;
Rwot doŋ omiyo kwero nino madiro ki cen me cadit
ogik woko i Cion; pi akemone mager,
omiyo ocayo kabaka ki ajwaka pa Lubaŋa.
7Rwot doŋ ocayo keno tyerre mada,
okuno bene kabedone maleŋ-ŋi woko:
otyeko doŋ miyo odi madoŋo woko ducu
i ciŋ lukworre;
koko owo i ot pa Rwot,
macalo i kare me kwero nino madit.
8Rwot oyubbe pi muko cel me Cion woko
wek kabedone doŋ obed wi obur;
opimo woko ki tol,
otyeko woko ma pe ojuko ciŋe;
omiyo gogo ki cel ducu gukok,
komgi ducu oloc woko kacel.
9Dog gaŋŋe ducu gumwony woko piny i ŋom,
omuko liweŋ, oturo wa kikane woko bene;
kabakane ki rwodine gitye i kin lurok,
cik doŋ pe matwal.
Lunebine bene doŋ pe gineno
ginanyuta ma a ki bot Rwot.
10Ludoŋo pa jo Cion,
gibedo piny laliŋ;
guonyo apwa i wigi,
doŋ guruko boŋo cola;
anyira Jerucalem
doŋ gukulo wigi piny.
11Abedo ka koko ki pig waŋa,
ma cwinya doŋ orubbe woko;
cwinya opoŋ woko ligwik ki can,
pi lwak jo Cion ma gityekogi woko-ni,
pien litino matino ki litino lukere gutum woko
i dye yo ma i gaŋ.
12Gikok bot megigi ni,
“Kwon ki kono yino kono tye kwene?”
kun gitye ka wille woko calo jo ma ret omakogi,
i dye yo ma i gaŋ,
kun kwogi tum woko,
ki i kor megigi.
13Atwero loko gin aŋo,
piri, dok atwero pori ki ŋo,
in Jerucalem?
Atwero waco ni ibedo calo aŋo,
wek arom kweyo cwinyi,
in Cion ma amaro-ni?
Pien oburri doŋ lac calo nam;
aŋa ma twero dwoko cwinyi cen?
14Lunebini yam guneno ginanyuta
me go ba ki me bwolo piri,
pe gunyuto balli kamalen
pi dwoko gummi ducu boti;
ento gubedo ka neno lok me go ba me teri i can.
15Jo ma woto gikato ki i gudo gidoŋo ciŋgi piri;
kun gijwat ma giyeŋo wigi pi Jerucalem, ni,
“Man aye gaŋ ma yam gilwoŋo ni mwonya twatwal-li,
ma yomo cwiny lobo ducu-ni?”
16Lukworri giŋali,
gijwat ma gikayo lakgi;
ma gidaŋŋe ni, “Doŋ watyeko neke woko!
Iyo, man en aye kare ma yam wabedo ka paro pire-ni,
doŋ oo, dok waneno ki waŋwa!”
17Rwot doŋ otiyo kit macalo en o yubo,
ocobo gin ma yam en omoko,
kit macalo yam oyubo wa con ca;
omuko gaŋwu oreto woko laboŋo kica;
omiyo lukwor gubedo ki yomcwiny madwoŋ i komwu,
dok omiyo tek bot oteka lweny pa lumerokwu.
18Kok matek bot Rwot, in Cion!
Wek pig waŋi omol ocit piny macalo pii ma i kulu,
ma mol dyeceŋ ki dyewor benebene,
ma pe mii kare mo me yweyo,
ma pig waŋi pe cok!
19A malo, kok matek i dyewor,
i kare ducu ma nino doŋ kur doko mit!
Ony can ma tye i cwinyi woko macalo pii i nyim Rwot!
Taŋ ciŋi malo bot Rwot,
kun ikok bote pi kwo pa litinoni,
ma kec nekogi miyo giwille woko i yo ducu ma tye i dye gaŋ.
20Nen, ai Rwot, ci itam!
Aŋa ma itimo calo man?
Myero mon ocam litinogi,
litino lukere ma gutiŋo i korgi?
Imito ginek ajwagi ki lunebi
i kabedoni maleŋ bo, Rwot?
21Litino ki ludito muti
gubuto piny i apwa i dye yo-gu;
anyirana ki litino awobena
ginekogi woko liweŋ ki pala lucwan;
inekogi i kare ma onoŋo it ye ki kiniga;
inekogi woko laboŋo kica mo.
22Ilwoŋo lukworra guruma woko
dyere ma gumiya lworo twatwal
i kare me kwero nino madit ma iciko pire.
Ki i kare ma Rwot onoŋo kiniga omako,
pe tye dano mo ma obwot nyo ma obedo kwo;
lukwor guneko litino
ma yam atiŋogi dok apitogi-ni.